CELEX: 62018TN0552
Language: el
Date: 2018-09-19 00:00:00
Title: Υπόθεση T-552/18: Προσφυγή της 19ης Σεπτεμβρίου 2018 — Moreno Reyes κατά Συμβουλίου

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/87
            
         
      Προσφυγή της 19ης Σεπτεμβρίου 2018 — Moreno Reyes κατά Συμβουλίου
      (Υπόθεση T-552/18)
      (2018/C 427/115)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Xavier Antonio Moreno Reyes (Καράκας, Βενεζουέλα) (εκπρόσωποι: F. Di Gianni και L. Giuliano, δικηγόροι)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΚΕΠΠΑ) 2018/901 του Συμβουλίου, της 25ης Ιουνίου 2018, για την τροποποίηση της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (1) και τον εκτελεστικό κανονισμό (ΕΕ) 2018/899 του Συμβουλίου, της 25ης Ιουνίου 2018, για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα (2), καθόσον οι διατάξεις τους αφορούν τον προσφεύγοντα· και
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακύρωσης και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους ακύρωσης.
      
                  1.
               
               
                  Με τον πρώτο λόγο ακύρωσης προβάλλεται ότι οι προσβαλλόμενες πράξεις πάσχουν από πρόδηλη πλάνη εκτίμησης και έλλειψη συγκεκριμένων και συγκλινουσών ενδείξεων.
                  
                              —
                           
                           
                              Συναφώς, ο προσφεύγων υποστηρίζει ότι το Συμβούλιο επέπεσε σε πρόδηλη πλάνη εκτίμησης όσον αφορά τα καθήκοντα και το αξίωμά του και δεν γνωστοποίησε δέσμη συγκεκριμένων και συγκλινουσών ενδείξεων προς στήριξη των ισχυρισμών του. Επιπλέον, ο προσφεύγων προβάλλει ότι το Συμβούλιο δεν εκτίμησε ορθώς τα αποδεικτικά στοιχεία ή ότι, εν πάση περιπτώσει, η εκτίμηση αυτή ήταν προδήλως εσφαλμένη.
                           
                        
            
                  2.
               
               
                  Με τον δεύτερο λόγο ακύρωσης προβάλλεται ότι τα περιοριστικά μέτρα που επιβάλλονται με τις προσβαλλόμενες πράξεις συνιστούν αδικαιολόγητο και δυσανάλογο περιορισμό του θεμελιώδους δικαιώματος του προσφεύγοντος στην ιδιοκτησία.
               
            
         (1)  Απόφαση (ΚΕΠΠΑ) 2018/901 του Συμβουλίου, της 25ης Ιουνίου 2018, για την τροποποίηση της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 160I, 25.6.2018, σ. 12).
      
         (2)  Εκτελεστικός κανονισμός (ΕΕ) 2018/899 του Συμβουλίου, της 25ης Ιουνίου 2018, για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 160I, 25.6.2018, σ. 5).